**Kavaleff** on suomenruotsalainen kauppiassuku, joka tuli Suomeen Venäjältä 1700-luvulla ja jonka juuret ulottuvat Venäjälle ja Saksaan. Suku tunnetaan erityisesti merkittävästä roolistaan suurmaatalouden kehittäjänä Suomessa. 

Kauppiassuku siirtyi 1820-luvulla Lappeenrannasta Helsinkiin ja aloitti liiketoimiensa ohella suurmaatalouden harjoittamisen.

Kavaleffin sukua Tuomarinkylän kartanolla, istumassa vasemmalla Ida Augusta Kavaleff os. Uggla (1839–1894) ja oikealla Henrietta Kavaleff os. Zingel (1839–1910). Oikealla seisomassa tilanomistaja Jacob Kavaleff (1870-1936) ja takana keskellä Nikolai Kavaleff (1830-1902). Kuva otettu 1890-luvun alussa.

Kavaleffien aika Tuomarinkylän kartanossa
-----------------------------------------

Kauppias Jacob Alexejevitsch Kavaleff (1799–1879) hankki Tuomarinkylän kartanon Helsingin maalaiskunnasta vuonna 1845. Venäjän keisari Nikolai I oli lahjoittanut perheelle arvokkaan rubiinihelmikaulakorun kiitokseksi vieraanvaraisuudesta yövyttyään Kavaleffin suvun talossa Helsingissä. Jacob käytti kartanon hankkimiseen rubiinihelmikaulakorun myymisestä saatuja varoja.

Tuomarinkylässä vietettiin vilkasta seuraelämää. Vieraiden joukossa olivat muun muassa säveltäjä Jean Sibelius ja taidemaalari Akseli Gallen-Kallela.

Jacob Kavaleff (1870–1936) myi Tuomarinkylän kartanon päärakennuksen vuonna 1917 Helsingin kaupungille ja myös läheiset Haltialan ja Niskalan tilat vuonna 1934. Kauppakirjaan sisältyneen ehdon ansiosta hänen jälkeläisensä saivat asua Tuomarinkylän päärakennuksessa 1950-luvun lopulle saakka. Sen jälkeen rakennus restauroitiin ja muutettiin kartanomuseoksi. Suurin osa entisistä Kavaleffin maista siirtyi vuoden 1946 alueliitoksessa osaksi Helsinkiä. Osa Tuomarinkylän kartanoon kuuluvista maista jäi Kavaleffin perheen haltuun.

Suvun jäseniä
-------------

* Jacob Alexejevitsch Kavaleff (1799–1879), kartanonomistaja, kauppias hyväntekeväisyyden edistäjä
* Natalia Vilhelmina Klementina Kavaleff os. Hultman (1809–1888), hyväntekeväisyyden edistäjä, kauppaneuvos Carl Hultmanin ja Lovisa Böninghin tytär
* Natalia Stjernschantz o.s. Kavaleff (1831–1858), vaikutusvaltaisen kauppiassuvun tytär, aatelisnainen, tunnettu "Valkea Rouva" -nimisenä kummituksena
* Alexis Kavaleff (1842–1887), kartanonomistaja, proviisori
* Jacob Kavaleff (1870–1936), maanviljelysneuvos, kartanonomistaja, maanviljelyn ja metsänhoidon kehittäjä, suurtilallisten yhteisten yritysten perustaja
* Nikolai Kavaleff (1876–1952), talousneuvos, agronomi ja tilanomistaja
* Carl Kavaleff (1916–1996), suomenruotsalainen pedagogi ja kirjailija

Lähteet
-------

1. 1 2 3  Vihreätsylit: Tuomarinkylän kartanon historia *Helsingin Kaupunki*. Viitattu 10.3.2024.
2. 1 2 3  Jormanainen, Heli: Русская Финляндия: 100 лет – 100 судеб – от Синебрюховых до Фаберже *Yle*.  5.11.2017. Viitattu 10.3.2024.
3. ↑  Tuomarinkylän kartano  22.12.2009. Museovirasto. Viitattu 11.3.2024.
4. ↑  Annastiina Henttinen: Maanviljelysneuvos Jacob Kavaleff (1870–1936), Suomen talouselämän vaikuttajat *Kansallisbiografia*. Suomalaisen Kirjallisuuden Seura. Viitattu 11.3.2024.
5. 1 2  Yrjänä, Jouni: *Maata näkyvissä Helsingin, maanhankinnan viisi vuosisataa*, s. 63-64, 92. Helsingin kaupungin kiinteistövirasto, 2013.